RWI ตั้งเป้าปี 65 ขยายรายได้ธุรกิจเดิม 15% สร้างความยั่งยืนกำไรโตต่อเนื่อง
RWI ตั้งเป้าปี 65 วางแผนขยายรายได้ในธุรกิจเดิมประมาณ 15% มุ่งเน้นกลยุทธ์เติบโต เพิ่มผลตอบแทนผู้ถือหุ้น หลังกำไรปี 64 แตะ 179.92 ลบ. เพื่อสร้างความยั่งยืนของรายได้และกำไรในอนาคต
2 มี.ค. 2565

นายเชิดศักดิ์  กู้เกียรตินันท์ กรรมการผู้จัดการ บริษัท ระยองไวร์ อินดัสตรีส์ จำกัด (มหาชน) หรือ RWI เปิดเผยว่า ผลประกอบการปี 2564 มีรายได้รวม 891 ล้านบาท เติบโต 41.8% จากงวดเดียวกันของปีก่อน 628 ล้านบาท ส่งผลให้บริษัทมีกำไรสุทธิขยับขึ้นมาอยู่ที่ 179.92 ล้านบาท เพิ่มขึ้น 481% เมื่อเทียบกับงวดเดียวกันของปีก่อน 30.88 ล้านบาท ซึ่งเป็นผลมาจากการเพิ่มประสิทธิภาพการบริหารต้นทุนและการผลิต และการขยายตลาดขายสินค้าให้กว้างขวางขึ้น และเพิ่มส่วนแบ่งตลาด (Market Share)
นอกจากนี้บริษัทฯ ยังมุ่งเน้นกลยุทธ์ตอบแทนผู้ถือหุ้น (Shareholder centric) โดยได้ประกาศจ่ายเงินปันผล 0.10 บาทต่อหุ้น และออกใบสำคัญแสดงสิทธิ (RWI-W3) ให้ผู้ถือหุ้นในอัตรา 2 หุ้นเดิม ต่อ 1 หน่วยใบสำคัญแสดงสิทธิ ในราคาแปลงสิทธิ (Conversion Price) ที่ 1.50 บาท ภายในระยะเวลา 2 ปี โดยทั้งสองรายการข้างต้นต้องรับความเห็นชอบจากที่ประชุมผู้ถือหุ้น ในวันศุกร์ที่ 29 เมษายน 2565
สำหรับผลประกอบการข้างต้น RWI จะมีกำไรต่อหุ้น (EPS) เท่ากับ 0.29 บาท โดยมี Return on Assets (ROA) อยู่ที่ 12.7% และ Return on Equity (ROE) อยู่ที่ 16.7% และอัตราส่วนกำไรสุทธิ (ROS) อยู่ที่ 20.1% และมูลค่าหุ้นทางบัญชี (NAV) อยู่ที่ 1.56 บาท
อย่างไรก็ดี บริษัทมุ่งเน้นการปรับเปลี่ยนพื้นฐาน (Fundamentals) การผลิต การขาย และการเงิน ของบริษัทให้แข็งแกร่งมากขึ้น โดยปรับเพิ่มเทคโนโลยีการผลิต การเพิ่มระบบการจัดการผลิต การจัดซื้อการบริหารระดับวัตุดิบ และสินค้าสำเร็จรูป การจัดส่งสินค้าให้รวดเร็ว และการเพิ่มคุณภาพสินค้า และบริการก่อนและหลังการขาย
ทั้งนี้ ทางบริษัทมีแผนขยายรายได้ในธุรกิจเดิมประมาณ 15% ในปี 2565 และกำลังอยู่ระหว่างการพิจารณาการขยายธุรกิจที่เกี่ยวเนื่องกับฐานธุรกิจเดิม และฐานลูกค้าเดิม เพื่อสร้างความยั่งยืนของรายได้และกำไรต่อไปในอนาคต